# Na fa kha na thiam bikmi holh in chawn

Nangmah cu na fa i a hmasa bik le a biapi bikmi cawnpiaktu na si i ngakchia pawl nih an nulepa asiloah a zohkhenhtu bikmi i an holh kha an chim, an rel le an ttial thiam a herh. An sining le thawhkehnak hngalhnak caah a biapit lengah sianginn i teinak an hmuhnak ding ah a bawmh hna lai.

An holh an cawn dih in Mirang holh cawn hramthawk cu caan zong a la kho, sihmanhsehlaw na fa nih Mirang holh in inn ah a holh lo zongah a sunghnak a um lo.

## Na thiam bikmi holh – chungkhar ah nan hmanmi holh – in na fa kha chawn, rel law ttial pi.

Chungkhar i nan hmanmi holh in na fa kha thil sining phunphun hmang in a tam khawh chung in na chawnh, na rel le na ttial pi ding a si, bianaah:

* na fa he nan holh in hlasak, biaruah, nambar rel lentecelh le carel ttinak;
* chungkhar lengchuah le puaituahnak tehna ah nan holh hman;
* na fa nih Mirang holh in an leh zongah nan holh in chawn ko. Ngakchia nih holh an idannak kha an theih khawh; cun
* Ahnudeuh ah a inn ca tuah na bawmh tik tehna ah nan holh in chim, zeicahtiah thiamnak paohpaoh an ilakmi kha sianginn ah hman khawh a si. Bianaah, nan holh in na fa a karh na chimhmi nih zeitindah Mirang holh in a karh tuak a si timi kha a mahtein a lungfian ter ko lai.

## Nan holh hmunh ter; na fa a hmailei ca tthat ter

Inn ah nan hmanmi holh in na fa he biaruah, carel le cattial ttinak nih holh phunhnih a thiamnak na bawmh i mah kha miaknak tampi a um. Holh phunhnih le holh phuntampi a thiammi ngakchia pawl cu holh phunkhat lawng a thiammi ngakchia nakin an tthancho a rangdeuh.

## Ngakchiat lio in holh phunhnih asiloah mahnak tamdeuh cawnnak kong hlathlainak nih a hmuhmi cu:

**Thluak a tthat ter;** Holh phun khat leng thiamnak nih ngakchia thluak a tthat ter. Thil thar tuak khawhnak zong a bawmh hna i harnak tonmi zong fawideuh in a phi a kawl ter khawh hna.

**Mirang ca zong a thiam ter deuh hna;** Inn ah an hmanmi holh le ca an cawn pah in Mirang ca an cawnnak nih ngakchia pawl kha holh an umtuning hngalh a bawmh hna i a thiam deuhmi careltu, biangaitu le biachimtu sinak a bawmh hna.

**Cinken khawhnak, lungbunh khawhnak le nambar tuaktan thiamnak a tthancho ter;** Holh phunhnih asiloah mahnak tamdeuh thiamnak nih ngakchia khua tuaktaannak “thazaang” kha a tthawnter i cinken khawhnak le lungbunh khawhnak a tthat ter.

**Sianginn i a cawnnak le thiamnak a tthat ter;** Mirang ca le inn ah an hmanmi holh tthatein a thiammi ngakchia pawl cu holh phunkhat lawng a thiammi ngakchia pawl nak in sianginn camipuai tibantuk ah an hmak a tthadeuh tawn, ahleiin tinchia, carel le holhfang thiamnak zawn pawl ah

**Ngakchia pawl an thawhkehnak a hngalh ter;** Inn ah hmanmi holh tthatein a thiammi ngakchia pawl cu an chungkhar, miphun le nunphung he fakpiin pehtlaihnak ah an i fawihdeuh i an nun chung chungkhar, miphun le nunphung tleihchannak zong a ngeih terdeuh hna. Hmailei ahcun holh phunhnih a thiammi na fa cu rian hmuh zong aa fawihdeuh te lai i ramdang ah khualtlawn le rianttuannak caan-ttha zong tamdeuh a ngei te lai. Victoria Peng Cozah zong nih holh dang pawl cawnnak kha an tthawn ter chin lio a si i na fa zong nih sianginn ah holh dang pawl cawn hram aa thawk lai.

## Sihmanhsehlaw, inn ah nan hmanmi holh in na fa he biaruah, carel le cattial peng kha a biapi tuk. Mah nan tuahnak nih na fa kha holh phunhnih tthatein thiamnak a bawmh lai i mah thiamnak nih a chuahpimi caan-ttha vialte laknak ah timhcia tein a um ter lai.